LEKSION 19
Siasino ti Matalek ken Masirib nga Adipen?
Sakbay ti ipapatay ni Jesus, kinasaritana ti uppat kadagiti adalanna—da Pedro, Santiago, Juan, ken Andres. Idi impakaammo ni Jesus ti pagilasinan ti kaaddana iti maudi nga al-aldaw, inyimtuodna daytoy a napateg a saludsod: “Siasino a pudpudno ti matalek ken masirib nga adipen a dinutokan ni apona a mangaywan kadagiti katulongna, tapno ipaayna kadakuada ti taraonda iti umiso a tiempo?” (Mateo 24:3, 45; Marcos 13:3, 4) Ipampanamnama ni Jesus kadagiti adalanna a kas ‘apoda,’ adda dutokanna nga agtultuloy a mangipaay iti naespirituan a taraon kadagiti pasurotna kabayatan ti tiempo ti panungpalan. Siasino ti mangbukel iti daytoy nga adipen?
Isu ti bassit a grupo dagiti napulotan iti espiritu a pasurot ni Jesus. Ti “adipen” ket isu ti Bagi a Manarawidwid dagiti Saksi ni Jehova. Daytoy ti mangipapaay iti naintiempuan a naespirituan a taraon kadagiti padada nga agdaydayaw ken Jehova. Agtalekkami nga agtultuloy nga ipaay daytoy a matalek nga adipen ti ‘bingaymi nga abasto a taraon iti umiso a tiempo.’—Lucas 12:42.
Isu ti mangiwanwanwan iti sangakabbalayan ti Dios. (1 Timoteo 3:15) Inikkan ni Jesus ti adipen iti nadagsen a responsabilidad a mangiwanwan iti trabaho ti naindagaan a paset ti organisasion ni Jehova—mangasikaso kadagiti material a sanikua ti organisasion, mangiwanwan iti trabaho a panangasaba, ken mangisuro kadakami babaen kadagiti kongregasionmi. Gapuna, tapno maitedda dagiti kasapulanmi iti umiso a tiempo, “ti matalek ken masirib nga adipen” ket mangipapaay iti naespirituan a taraon babaen kadagiti publikasion nga us-usarenmi iti ministeriomi, kasta met kadagiti programa a maiparang kadagiti gimong ken asambleami.
Ti adipen ket matalek kadagiti kinapudno a linaon ti Biblia ken iti annongenna a mangikasaba iti naimbag a damag. Masirib met no iti panangaywanna kadagiti sanikua ni Kristo ditoy daga. (Aramid 10:42) Gapuna, bembendisionan ni Jehova daytoy nga adipen. Umad-adu dagiti umaw-awat iti kinapudno ken makaipapaay daytoy iti nawadwad a naespirituan a taraon.—Isaias 60:22; 65:13.
Siasino ti dinutokan ni Jesus a mangipaay iti naespirituan a taraon kadagiti adalanna?
Iti ania a pamay-an a matalek ken masirib ti adipen?
Ammuem ti Ad-adu Pay
“Siasino a Pudpudno ti Matalek ken Masirib nga Adipen?”
Lawlawagan daytoy nga artikulo ti pannakaawattayo maipapan iti matalek ken masirib nga adipen. Usigenyo no kasano a ti naespirituan a salun-attayo ket agpannuray iti dayta nga adipen.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn